בית אורן

בית אורן הוא קיבוץ מתחדש במרכז רכס הכרמל, בתחום המועצה האזורית חוף הכרמל, על כביש 721. שמו סמלי ובהוראה שאולה, בעקבות הכתוב בישעיהו: "לִכְרָת לוֹ אֲרָזִים וַיִּקַּח תִּרְזָה וְאַלּוֹן וַיְאַמֶּץ לוֹ בַּעֲצֵי יָעַר נָטַע אֹרֶן וְגֶשֶׁם יְגַדֵּל"(ישעיהו מד יד), לציון יערות האורן, הגדלים בסביבתו. נכון ל-2010, מתגוררים ביישוב כ-400 תושבים, מהם 220 חברים ו-180 תושבים. גרעין המייסדים של היישוב הוקם ב-1934 והורכב מחברי הבחרות הסוציאליסטית יוצאי פולין ורוסיה. חברי הגרעין עברו הכשרה במגדיאל וב-1 באוקטובר 1939 עלה הגרעין המייסד לח'ירבת שלאלה כישוב הלפני אחרון ביישובי "חומה ומגדל". הנקודה נמצאת כקילומטר ממקום הקבע של היישוב כיום. בתקופה זו סללו דרכים לכוון עתלית ולכוון הגבעה שנועדה להתיישבותם (תל זערור). במקביל החלו בבניית בתים ולול לקראת התיישבותם במקום. הקבוצה עברה לבית אורן באוקטובר 1940. בעת הקמתו הוא היה היישוב היהודי היחיד בכרמל. ובהמשך הצטרפו אליו קבוצות וגרעיני הכשרה נוספים. הקיבוץ שימש כבסיס אימונים של ארגון "ההגנה". ב-1945 סייעו חברי הקיבוץ למבצע פריצת מחנה עתלית לחילוץ מעפילים ממחנה המעצר. בקיבוץ קיים אתר הנצחה לצנחני היישוב שנספו במלחמת העולם השנייה, וכן פסל "הציפור הפצועה" של הפסלת חנה אורלוף לזכרם של שלושת הצנחנים תושבי בית אורן ויגור שנספו באסון מעגן ב-1954.. ב-1946 השלים הפסל דוד פולוס את פסלו המונומנטלי "שילוב הדורות" הניצב אל מול נוף מורדות הכרמל והים. בשנת 1961 שקע הקיבוץ בחובות גדולים. הקשיים הכלכליים שנמשכו שנים רבות גררו גם קשיים חברתיים, עד למשבר חריף שעבר הקיבוץ ב-1987, בעקבותיו עזבו אותו רבים מחבריו הוותיקים. ב-1995 הפך בית אורן לקיבוץ מתחדש, לאחר שבשנת 1987 עבר משבר כלכלי חריף. מאז עבר המשק הפרטה והוא פועל בשיטת התקציב הדיפרנציאלי. ב-2 בדצמבר 2010 פרצה שרפה באזור עספיא שבכרמל, אשר התפשטה לשטח קיבוץ בית אורן וסביבתו. בתים בשכונה הדרומית נשרפו ותושבי הקיבוץ נאלצו להתפנות. אוטובוס שנסע בסמוך לקיבוץ נשרף, ובתוכו נספו 38 אנשים. כשליש מבתי קיבוץ בית אורן עלו באש ובהם "היכל הכרמל" ששימש כמועדון ובית תרבות. ב-3 בינואר 2011 החלה הקמת שכונת קרווילות למטרת אכלוס זמני של תושבי הקיבוץ שבתיהם נשרפו. בשנת 2013 החלו עבודות תשתית בשטחים חדשים במטרה להכשיר מגורים עבור תושבי הקיבוץ שבתיהם נשרפו. ב-5 בינואר 2011, יום השלושים לכיבוי השרפה, התקיים בקיבוץ בית אורן טקס אזכרה ממלכתי, בהשתתפות נשיא המדינה שמעון פרס, ראש הממשלה בנימין נתניהו, והרבנים הראשיים לישראל, לזכר 44 הנספים באסון הכרמל. ב-19 דצמבר 2011, במלאת שנה לאסון, נחנכה אנדרטה לזכר נספי האסון סמוך לקיבוץ בית אורן. כלכלת בית אורן מתבססת בעיקר על חקלאות, כאשר הקיבוץ הוא שותף בתאגיד "בננות החוף" אשר מרכז גידול, אריזה ושיווק של מגוון מוצרים חקלאיים. בנוסף, קיימים בקיבוץ ענפי תיירות, בשל מיקומו בלב יערות הכרמל ואזור "שווייצריה הקטנה". ביישוב בית מלון וספא שהוקם על ידי חברי הקיבוץ כבית הבראה ב-1942 וכיום פועל במסגרת רשת סלינה, חוות סוסים, מרכז לאופני הרים ואולם אירועים. בנוסף מתפרנסים תושבי הקיבוץ מגידולי שדה ובננות, לול תרנגולות וממפעל למוצרי הלחמת מתכת. בית אורן בימי הקמת המדינה גן ילדים בבית אורן, שנות ה-40 בתים בבית אורן, 2009 מפת הקיבוץ, על שלט יוסי בן-ארצי,"פרשת יערות הכרמל", להפוך מדבר לכרמל הוצאת הספרים ע"ש י"ל מאגנס, 2004, עמ' 266–270 אתר האינטרנט הרשמי של בית אורן מ. זינגר, במרומי הכרמל - בית אורן, דבר, 17 באוגוסט 1945 אפרים תלמי, בית אורן על הכרמל, דבר, 10 באוקטובר 1947 שלמה אברמוביץ, קיבוץ נולד מחדש בהפריית מבחנה, כותרת ראשית, 25 במאי 1988 בית אורן (ישראל), דף שער בספרייה הלאומית מיכאל יעקובסון: סיבוב בחדרי האוכל בקיבוץ בית אורן - סקירה אדריכלית, באתר 'חלון אחורי', 5 במרץ 2024 אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 לפי אתר האינטרנט של הקיבוץ עמנואל הראובני, לקסיקון ארץ ישראל, משרד החינוך ומטח, 2010 מ"ז, שמות לישובים חדשים, דבר, 8 ביולי 1940 מ"ז, בישובים צעירים - בית אורן, דבר, 7 במאי 1940 נפרצה גדר התיל - 208 מעפילים שוחררו מעתלית, דבר, 11 באוקטובר 1945 אנדרטת "הציפור הפצועה" לזכר שלושה שצנחו, אתר גלעד אנדרטת "הציפור הפצועה" הוצבה ב"היכל הכרמל", דבר, 31 בדצמבר 1963 שבעה קיבוצים ותיקים מבקשים עזרה במסגרת היישובים המודרכים, דבר, 24 באוקטובר 1961 עפרה אידלמן וניר חסון, תושבי קיבוץ בית אורן פונו וצפו בבתיהם נשרפים, באתר הארץ, 2 בדצמבר 2010 תמונות חדשות: הכבאים תופסים את ראשם מול האש, באתר ‏מאקו‏, 10 בדצמבר 2010 קובי מנדל‏, האזכרה לנספים בכרמל: צעקות על רה"מ, ישי גורש, באתר וואלה, 6 בינואר 2011